MICHAL KVAK , Topoľová 1 , PIEŠŤANY

**ROZBOR FILMU**

**JA, LEGENDA**

**( I Am Legend – USA, 2007,100 min)**

**Réžia:**  Francis Lawrence.

**Námet:** Richard Matheson – román, John William Corrington, Joyce Corrington – scenár filmu z roku 1971.

**Scenár:** Mark Protosevich, Akiva Goldsman.

**Kamera:** Andrew Lesnie.

**Hudba:** James Newton Howard.

**Hrali:** Will Smith, Alice Braga, Charlie Tahan, Salli Richardson, Willow Smith, Darrell Foster, April Grace

**Žáner:** Akčná Sci-fi dráma

Tento príbeh podľa sci-fi románu Richarda Mathesona z roku 1954 je už v poradí tretím filmovým spracovaním.

Prvým bola talianska verzia z roku 1964 The Last Man on Earth, druhým The Omega Man (1971) s Charltonom Hestonom v roli vedca Nevilla.

**Dej:**

**„**Robert Neville je síce špičkový vedec, ale ani on nedokázal zabrániť šírenie nebezpečného vírusu, ktorý bol vyvinutý ľuďmi a nedá sa liečiť. Neville je z neznámeho dôvodu voči vírusu imúnny a ako jediný príslušník ľudského rodu žije v troskách New York City. Možno je dokonca posledným žijúcim človekom na planéte. Už tri roky, deň čo deň, vysiela do éteru svoju správu a hľadá ďalších , ktorí prežili. Neville však nie je úplne sám. Z tieňa ho pozorujú zmutované obete celosvetovej pandémie, ktorí sledujú každý jeho krok a čakajú, až urobí osudovú chybu. Neville-a, ktorý je dosť možné jedinou nádejou celého sveta, drží pri živote jediná myšlienka : zvrátiť dopad víru tým, že zo svojej krvi vyrobí liek. Stojí však sám proti zvyšku sveta a čas hrá proti nemu... „ (oficiálny text distribútora).

**Osobný postoj k dielu:**

Podľa môjho názoru je to film divácky pútavý a veľkolepý. Hoci názov filmu znie heroicky, hlavný hrdina je hrdinom naozaj.

Hoci Robert Neville (Will Smith) je renomovaný vedec, ani jemu sa nepodarilo zabrániť šíreniu ľuďmi vyvinutého vírusu, ktorý je nevyliečiteľný a mení človeka na beštiu. Vírus zmutoval z lieku proti rakovine, ktorý bol nedávno vynájdený. Neville, z neznámeho dôvodu imúnny, je teraz posledným nenakazeným živým človekom v New Yorku a možno aj na celom svete. Will Smith je podľa mňa v tomto filme frajer. V prevažnej väčšine filmu má herecké sólo. Je to celé na ňom, aby udržal divákovu pozornosť. V podstate ani nehrá, je iba sám sebou, čím je zábavný a prirodzený. Niektorých recenzentov touto rolou vedca nepresvedčil. Keď v zábere nie je práve on, tak trávou obrastený, opustený New York. Cez deň je tu Neville kráľom. V post-apokalyptickom meste zbiera potraviny, ktorým ešte neskončila záruka a neúnavne vysiela rádiom SOS odkazy - snaží sa nájsť ľudí, ktorí unikli nákaze. Hoci prešli už tri roky, Neville nikoho neobjavil. No v meste rozhodne nie je sám.V tieňoch naňho číhajú zmutované obete vírusu. Sledujú každý jeho krok a čakajú na jeho chybu.
Neville je pravdepodobne poslednou nádejou pre ľudstvo. Dlho do noci sa v laboratóriu v pivnici pokúša vyvinúť protilátku, ktorá zvráti účinky epidémie. No čas sa kráti, "infikovaní" o ňom vedia a sú v presile. V závere filmu vyznieva myšlienka sebaobetovania v prospech záchrany ľudstva.

**Výtvarné a kameramanské stvárnenie:**

Príbeh osamelého hrdinu nie je síce originálny, je však podaný sugestívne a prirodzene. Lawrencovi sa popri výborných kulisách podarilo vytvoriť atmosféru samoty a úzkosti i to, ako sa s tým dá vysporiadať a prežiť. Podľa mňa, sa mu podarilo udržať i napätie. Myslím si, že mnohí ľudia sa pri sledovaní filmu aj báli. Kulisy a prostredie, vyľudnený, post-katastrofálny Manhattan je so svojou atmosférou v snímke jedinečný. Miesto zombíkov - nakazení, miesto veľkoleposti - komornosť, miesto krvi - atmosféra. Obraz fóbie hlavného hrdinu dobre vykresľuje scéna lovu na vysokú zver, rozprávanie sa so psom ,či figurínami v obchode. Ja osobne sa rád vraciam k tomuto filmu a rád si spomeniem i o pár rokov na emotívne silné scény: „Musíme ísť, Sam“, „Čo tu robíš, Fred?“ a „Prosím, povedz mi ahoj“.

Na scenári sa podieľal Akiva Goldsman (Da Vinciho kód). Andrew Lesnie stojí za kamerou a hrá sa so zábermi (Trilógia Pán Prsteňov). O hudbu sa postaral James Newton Howard (Šiesty zmysel, King Kong).

**Vizuálne efekty**

Budúcnosť. Prázdne ulice. Jeden človek. Jeden pes. A „tí druhí“...Na zobrazení týchto obrazov boli využívané podľa mňa ,všetky vizuálne efekty – zelené pozadie, 3D efekty, superzvukové efekty. Vo filme boli použité i flashbacky, oboznamujúce diváka s tým, čo sa vlastne stalo. Kameraman a režisér veľmi dobre vykreslili aj pomocou 3D modelu opustený New York. Veľmi dobrá je scéna, kedy hlavný hrdina behá s puškou a baterkou po tmavých budovách a chce zachrániť svojho psa.

Myslím si však, že na terajšie možnosti amerického filmu mohli byť viac prepracované 3D postavy nakazených.

**Strihová skladba**

Počas 100 minút sa dej filmu rozohráva veľmi pozvoľne. V opakovaní záberov a scén presvedčivo navodzuje pocit osamotenosti a rozpadu. Režisér pri strihaní filmu využíva i flashbacky.

**Zvuková dramaturgia**

Atmosféru filmu pomáhajú dramaturgicky dotvárať zvukové efekty, napríklad pípanie hodiniek naznačuje hlavnému hrdinovi čas, kedy slnko zachádza a vychádzajú z úkrytov nakazení, ktorí útočia. Náhle, nečakané výrazné zvuky s pôsobením surround efektom 5:1 v kľudných scénach, ktoré majú zvýrazniť šokový efekt udalosti. Hudba vo filme takmer vôbec nie je – čím sa tento pocit osamotenosti ešte posilňuje, bola použitá len jedna pieseň „Everything be allright“ od Boba Marleyho.

**Zvláštne postupy**

Vo filme boli stvárnené dve časové línie – súčasnosť v opustenom New Yorku a minulosť, kde si hlavný hrdina spomína na počiatok konca. Využité bolo i prestrihávanie sekvencií, v naznačení témy autori nechávajú priestor na divákovu schopnosť analyzovať a domýšľať, čím ho psychologicky integrujú do deja.